**[AKCIJA ZA SPAS CIBONE – VRIJEME JE]**

Prije nekoliko dana na spomenik **Draženu Petroviću**, košarkaškom Mozartu, postavljen je **povez** preko očiju kako ne bi morao gledati što se događa iza njegovih leđa, u dvorani koja nosi njegovo ime i u kojoj utakmice, često pred tek 100-tinjak gledatelja, igra njegova **Cibona**. Dvorana izgrađena legendarnim „ciglicama“, kao vječni spomenik na slavnu '85 i '86 kada je Zagreb slavio europske prvake već dugo zjapi prazna, nagrižena zubom vremena čekajući nove velike utakmice i svoju Cibonu u punom sjaju. Nakon dva europska naslova izgrađena je dvorana, a nakon osvajanja ABA lige 2014. godine, osvojeno mjesto u najelitnijem europskom klupskom natjecanju prepušteno je Crvenoj zvezdi. Potez koji je istinskim navijačima ostavio gorak okus jednako kao i Kecmanova trica u Areni 2010. godine. Velika razlika je u tome što smo tricu primili na parketu i nakon velike borbe, a Euroligu smo prepustili **bez borbe, bez pravog objašnjenja i odlukama donešenim izvan terena.**

**Netransparentost i nedostatak informacija** nisu novost pod Tornjem, iako Članak 10. Statuta kluba, jasno navodi da se „*javnost rada Kluba osigurava pravodobnim i istinitim obavještavanjem članova Kluba o radu Kluba i značajnijim događajima i drugim važnim pitanjima iz djelovanja Kluba“*. Vođeni upravo ovim člankom, kao grupa simpatizera Cibone i svega što ona predstavlja **tražimo odgovore** na sljedeća pitanja:

1. **Kakvo je trenutno financijsko stanje kluba? Kolika su trenutna dugovanja i prema kome pojedinačno? Kakav je plan otplate ostatka duga? Jesu li financijska izvješća kluba pravovremeno objavljivana na web stranicama kluba?** Smatramo da bi osim suhoparnih financijskih izvješća, članovima, ali i svim drugim simpatizerima kluba trebalo davati redovito izvješće na ovu temu.
2. **Što je s poslovnim prostorima? Kolika je njihova vrijednost i koliki je dio duga njima pokriven? Je li išta ostalo u vlasništvu kluba?**
3. **Gdje je završio novac od svih transfera u zadnjih nekoliko godina (npr. Žižić, Šarić)? Koliki su bili iznosi transfera i koliko je od toga uplaćeno na račun Cibone?**
4. **Koja je perspektiva kluba za sezonu 2020./21.? Ako je plan oslonac na mlade, koja je to njihova stvarna košarkaška kvaliteta i smatrate li se uopće kompetentnim za to stručno procijeniti? Koji je plan daljnjeg igračkog razvoja Roka Prkačina?**
5. **Zašto Cibona kao jedina ekipa koja je u Europi 20 godina sudjelovala u Euroligi, u sezoni 2019./'20. nije sudjelovala u niti jednom europskom natjecanju iako je prvak Hrvatske? Je li razlog tome sumnja u lošu selekciju igrača ili nesposobnost direktora i ostalih članova uprave? Smatra li g. Čavlović kao direktor to svojim neuspjehom, nesposobnošću ili sportskim neznanjem?**
6. **Koliki su prihodi od sponzora po njima pojedinačno? Za koji je iznos ustupljen oglasni prostor na dresu? Koliko je direktor kluba uspio prikupiti sredstava od sponzora za sezonu 2020./21.?** Pri tome ne mislimo na prelamanje raznih dugova ili sponzorstva u određenoj robi ili proizvodima već konkretno na novac od sponzora.
7. **S obzirom da je direktor kluba ujedno i direktor tvrtke Košarkaški klub CIBONA športsko d.o.o., odnosno Ciboninog parkinga, zanima nas gdje i na koji način se raspoređuje dio gotovine i dio kartičnog novca iz ovih sredstava ili je i ovo predmet koji bi bio od interesa za DORH?**
8. **Koje su to reference koje trenutnu upravu čine kompetentnom za obavljanje svojih dužnosti?**

Klub „vodi“ Domagoj Čavlović, a skupštinu kluba čine svi (stranački) ljudi od povjerenja: Mladen Bušić (predsjednik kluba, oftamolog), Zdenko Antunović (USKOK-ov optuženik), Slavko Kojić (gradski pročelnik za financije), Vjekoslav Šafranić (karatist) i Marin Rozić (trenutni kapetan Cibone, donedavni član stranke MB365).

Upravo zato, …

**tražimo odlazak trenutne nekompetentne uprave i jasno distanciranje od politike i političkog kadroviranja!**

Kako bi što bolje artikulirali naše ciljeve i organizirali se, pokrenuta je **Akcija za spas Cibone** koja će uskoro rezultirati osnutkom **udruge** simboličkog naziva „**MI SMO CIBONA**“. Nakon osnivanja udruge pozivamo sve kojima je stalo do Cibone da se učlane i uključe u njen rad, svaki doprinos je dobro došao jer svima nam je cilj isti, vratiti Cibonu i Zagreb na košarkašku mapu Europe.

Želja nam je da nova udruga **djeluje transparentno**, iznosi **sve podatke o svom djelovanju**, **organizira razna događanja** koja će vratiti duh Cibone i košarke u naš grad te vratiti navijače Ciboni i Cibonu navijačima. Jednom riječju **djelovat ćemo na način koji je suprotan od onoga što rade ljudi koji vode naš klub**.

**Ovo je udruga simpatizera i navijača Cibone koja nije nasljednik niti jedne od prošlih udruga pa tako ni Smogovaca, ovo nije akcija „lijevih“ niti „desnih“, ovdje nema politike nego čiste emocije od strane onih koji Cibonu vole bez interesa, a ne iz interesa.**

**Cilj nam je neumorno ukazivati na sve loše što se događa u i oko Cibone, propitati rad sadašnje uprave kluba ( i svih budućih ), ponovno približiti Cibonu svim zaljubljenicima u košarku u Zagrebu te pokazati kako još postoje oni kojima je stalo do Cibone i koji od nje neće odustati.**

**Priključi se - VRIJEME JE!**

###